“โนรา” รำรับแสงแรกปีเสือทอง ริมชายหาดแหลมสมิหลา สร้างสีสันในวันปีใหม่
โนราห์จากคณะโนราเติมวินวาดและเยาวชนโนราห์รักคูเต่า แสดงการร่ายรำรับแสงแรกปีเสือทอง ที่บริเวณวงเวียนประติมากรรมลานคนอ่านหนังสือ ชายหาดแหลมสมิหลา อำเภอเมือง จังหวัดสงขลา เพื่อสร้างสีสันในวันปีใหม่ประจำปี 2565 นอกจากนี้ ยังเป็นการเฉลิมฉลองและร่วมแสดงความยินดีหลังยูเนสโก (UNESCO) ได้ประกาศขึ้นทะเบียนอย่างเป็นทางการ ’โนรา’ หรือ ’มโนราห์’ ศิลปะการแสดงพื้นบ้านที่นิยมของคนในภาคใต้ เป็นมรดกภูมิปัญญาทางวัฒนธรรมที่จับต้องไม่ได้ของมนุษยชาติสำหรับบรรยากาศในช่วงเช้า มีประชาชนและนักท่องเที่ยว ทยอยมารอชมแสงแรกของพระอาทิตย์ในปีใหม่และร่วมกันถ่ายรูปเพื่อเก็บเอาไว้เป็นที่ระลึก เนื่องจากบริเวณดังกล่าวถือเป็นจุดชมพระอาทิตย์ขึ้นที่สวยงามอีกแห่งหนึ่งของจังหวัดสงขลา แม้ว่าสภาพอากาศในช่วงเช้า ครึ้มฟ้าครึ้มฝน ทะเลมีคลื่นสูงลมแรง ซึ่งทางจังหวัดสงขลา ได้แจ้งเตือนนักท่องเที่ยวที่มาเที่ยวชายหาดสมิหลาให้ระมัดระวังและห้ามลงเล่นน้ำ